               EUROPSKA KOMISIJA
            Bruxelles, 13.5.2019.
            COM(2019) 221 final
            2019/0107(COD)
            Prijedlog
            ODLUKE EUROPSKOG PARLAMENTA I VIJEĆA
            o davanju ovlasti Njemačkoj za izmjenu važećeg bilateralnog sporazuma o cestovnom prijevozu sa Švicarskom kako bi se dozvolila kabotaža tijekom pružanja usluga međunarodnog cestovnog autobusnog putničkog prijevoza između pograničnih regija tih dviju zemalja

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  O predmetu

                  Pogranične regije Njemačke i Švicarske uvelike su integrirane. Mnogi Nijemci putuju na posao u Švicarsku i obrnuto, a prekogranični putnički cestovni promet je gust. U ponudi je nekoliko prekograničnih usluga autobusnog prijevoza koje spajaju pogranične regije dviju zemalja.

                  Dvosmjerni cestovni prijevoz robe i putnika između Švicarske i EU-a uređen je Sporazumom o cestovnom prijevozu između EU-a i Švicarske
                     1
                   (dalje u tekstu „Sporazum EU-a”).

                  U skladu s člankom 20. stavkom 1. Sporazuma EU-a, „nije dozvoljen prijevoz između dvije točke na području jedne ugovorne stranke prijevoznika registriranih na području druge ugovorne stranke”. To znači da prijevoznici koji pružaju usluge prekograničnog prijevoza putnika mogu prevoziti putnike preko granice ili unutar državnog područja ugovorne stranke na kojem imaju poslovni nastan. Autobusni prijevoznici s poslovnim nastanom u Švicarskoj ne smiju prevoziti putnike između dvije postaje na njemačkoj strani granice, a prijevoznici s poslovnim nastanom u EU-u ne smiju prevoziti putnike između dvije postaje na švicarskoj strani granice.

                  Člankom 20. stavkom 2. Sporazuma EU-a dopušteno je ostvarivanje postojećih prava u okviru bilateralnih sporazuma sklopljenih između pojedinačnih država članica EU-a i Švicarske koji su bili na snazi u vrijeme sklapanja Sporazuma EU-a ako ne postoji diskriminacija između prijevoznika iz EU-a ni narušavanje tržišnog natjecanja. Stoga bi u odnosima sa Švicarskom mogla biti moguća kabotaža u autobusnom putničkom prijevozu ako je to bilo predviđeno sporazumom sklopljenim između države članice EU-a i Švicarske koji je bio na snazi 21. lipnja 1999. Međutim, niti jednim od relevantnih bilateralnih sporazuma sklopljenim između država članica EU-a i Švicarske koji su u to vrijeme bili na snazi nisu bila predviđena prava kabotaže kad je riječ o autobusnom putničkom prijevozu
                     2
                  .

                  Dopisom od 11. svibnja 2017. Njemačka je zatražila od Komisije da je Unija, u skladu s člankom 2. stavkom 1. UFEU-a, ovlasti za izmjenu bilateralnog sporazuma o cestovnom prijevozu koji je sklopila sa Švicarskom 1953.
                     3
                   kako bi se dozvolila kabotaža tijekom pružanja usluga međunarodnog autobusnog putničkog prijevoza između pograničnih regija tih dviju zemalja. Na sastanku Odbora za unutarnji promet EU – Švicarska, osnovanog Sporazumom EU-a, koji je održan u lipnju 2018., Švicarska je obavijestila Komisiju da je i sama zainteresirana za takvu izmjenu tog sporazuma.

                  Kabotažom u autobusnom putničkom prijevozu mogla bi se poboljšati učinkovitost prijevoza jer se njome omogućava povećanje faktora opterećenja vozila. Stoga je EU uglavnom naklonjen otvaranju tržišta kabotaže, kao što je učinjeno unutar EU-a u skladu s Uredbom (EZ) br. 1073/2009 o zajedničkim pravilima za pristup međunarodnom tržištu usluga prijevoza običnim i turističkim autobusima
                     4
                   (dalje u tekstu „Uredba (EZ) br. 1073/2009”). Dozvoljavanjem kabotaže u kontekstu pružanja usluga međunarodnog autobusnog putničkog prijevoza između pograničnih regija Njemačke i Švicarske uključeni bi prijevoznici mogli postati konkurentniji i učinkovitiji.

                  O nadležnosti EU-a

                  Člankom 3. stavkom 2. Ugovora o funkcioniranju Europske unije (UFEU) određeno je da „Unija ima i isključivu nadležnost za sklapanje međunarodnog sporazuma kada je njegovo sklapanje predviđeno zakonodavnim aktom Unije ili ako je takav sporazum potreban kako bi Uniji omogućio izvršavanje njezine unutarnje nadležnosti ili u mjeri u kojoj bi njegovo sklapanje moglo utjecati na zajednička pravila ili izmijeniti njihov opseg”.

                  U skladu s Uredbom (EZ) br. 1073/2009 kabotažu unutar Unije mogu pod određenim uvjetima obavljati isključivo prijevoznici koji imaju licenciju Zajednice. Međunarodne obveze kojima se drugim prijevoznicima dopušta obavljanje kabotaže, posebno prijevoznicima iz trećih zemalja, utječu na navedenu Uredbu u smislu članka 3. stavka 2. UFEU-a
                     5
                  .

                  Nadalje, takve međunarodne obveze utječu i na Sporazum EU-a, posebno njegov članak 20. Nisu dozvoljene stavkom 1. tog članka, osim kako je utvrđeno u njegovu stavku 2.

                  Posljedično, obveze poput onih koje namjerava preuzeti Njemačka u isključivoj su nadležnosti Unije. Međutim, u skladu s člankom 2. stavkom 1. UFEU-a Unija može ovlastiti države članice za djelovanje u područjima u kojima ima isključivu nadležnost.

                  Cilj je ovog Prijedloga omogućiti Njemačkoj da izmijeni važeći bilateralni sporazum o cestovnom prijevozu sa Švicarskom kako bi se dozvolila kabotaža pri pružanju usluga međunarodnog cestovnog autobusnog putničkog prijevoza u dotičnim pograničnim regijama tih dviju zemalja.

                  O postupku

                  Kabotaža koju unutar Unije obavljaju prijevoznici iz trećih zemalja koji nemaju licenciju Zajednice u skladu s Uredbom (EZ) br. 1073/2009 utječe na funkcioniranje unutarnjeg tržišta usluga autobusnog prijevoza, kako ga je utvrdio zakonodavac Unije navedenom uredbom. Stoga je nužno da ovlast iz članka 2. stavka 1. UFEU-a daje zakonodavac Unije u skladu sa zakonodavnim postupkom iz članka 91. UFEU-a.

               •Dosljednost s postojećim odredbama politike u određenom području

                  Sporazumom EU-a trenutačno nije dozvoljena kabotaža u cestovnom autobusnom putničkom prijevozu. Međutim, člankom 20. stavkom 2. Sporazuma EU-a izričito je dopušteno daljnje ostvarivanje postojećih prava pod uvjetom da ne postoji diskriminacija između prijevoznika iz EU-a ni narušavanje tržišnog natjecanja. Sporazumom između Njemačke i Švicarske kojim bi se dozvolila kabotaža tijekom pružanja usluga međunarodnog autobusnog putničkog prijevoza ne bi se izmijenila prava Švicarske iz Sporazuma EU-a. Štoviše, izmjena postojećeg bilateralnog sporazuma ograničenog na kabotažu u dotičnim pograničnim regijama i, kad je riječ o nediskriminaciji i nenarušenom tržišnom natjecanju, podložno uvjetima istovjetnima onima utvrđenima u članku 20. stavku 2. Sporazuma EU-a, u skladu je s politikom na kojoj se temelji iznimka utvrđena u toj odredbi.

                  Kabotaža u cestovnom autobusnom putničkom prijevozu dopuštena je unutar EU-a u skladu s odredbama Uredbe (EZ) br. 1073/2009. Člankom 15. te uredbe dozvoljena je kabotaža unutar EU-a: 1. za usluge povremenog prijevoza; 2. za usluge posebnog linijskog prijevoza pod uvjetom da se pružaju na temelju ugovora sklopljenog između organizatora i prijevoznika; 3. za usluge linijskog prijevoza koje se pružaju u okviru međunarodnih usluga linijskog prijevoza, osim usluga prijevoza za potrebe urbanog središta ili aglomeracije ili potreba prijevoza između tog središta ili te aglomeracije i okolnih područja. Na provođenje te uredbe utjecala bi izmjena bilateralnog sporazuma o cestovnom prijevozu koju je zatražila Njemačka, no taj bi utjecaj bio dovoljno ograničen ako bi dozvola bila izdana pod prethodno opisanim uvjetima.

               •Dosljednost u odnosu na druge politike Unije

                  Izmjena važećeg bilateralnog sporazuma o cestovnom prijevozu između Njemačke i Švicarske kako bi se dozvolila kabotaža tijekom pružanja usluga međunarodnog autobusnog putničkog prijevoza između dotičnih pograničnih regija tih dviju zemalja ne bi bila neusklađena s nijednom drugom politikom Unije.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna su osnova ovog prijedloga članak 2. stavak 1. i članak 91. UFEU-a.

               •Supsidijarnost (za neisključivu nadležnost)

                  Prijedlog je u isključivoj nadležnosti Unije.

               •Proporcionalnost

                  Jedini je cilj ovog Prijedloga omogućiti Njemačkoj da, u skladu s člankom 2. stavkom 1. UFEU-a, izmijeni važeći bilateralni sporazum o cestovnom prijevozu sa Švicarskom kako bi se dozvolila kabotaža tijekom pružanja usluga međunarodnog autobusnog putničkog prijevoza u pograničnim regijama tih dviju zemalja. Stoga prijedlog Odluke Europskog parlamenta i Vijeća ne prelazi ono što je potrebno za ostvarivanje tog cilja.

               •Odabir instrumenta

                  Kabotaža koju unutar Unije obavljaju prijevoznici iz trećih zemalja koji nemaju licenciju Zajednice u skladu s Uredbom (EZ) br. 1073/2009 utječe na funkcioniranje unutarnjeg tržišta usluga autobusnog prijevoza, kako ga je utvrdio zakonodavac Unije navedenom uredbom. Stoga je nužno da ovlast iz članka 2. stavka 1. UFEU-a daje zakonodavac Unije u skladu sa zakonodavnim postupkom iz članka 91. UFEU-a. Predloženi se akt, koji je po svojoj naravi pojedinačna ovlast, treba donijeti kao odgovor na odgovarajući zahtjev Njemačke. Stoga ga treba donijeti u obliku odluke upućene Njemačkoj. Prijedlog Odluke Europskog parlamenta i Vijeća prema tome je odgovarajući instrument za davanje ovlasti Njemačkoj da djeluje po tom pitanju, u skladu s člankom 2. stavkom 1. UFEU-a.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Savjetovanja s dionicima

                  Ovaj prijedlog temelji se na zahtjevu koji je podnijela Njemačka i odnosi se samo na tu državu članicu. Sličan je zahtjev podnijela Italija i on se razmatra u usporednom postupku.

               4.UTJECAJ NA PRORAČUN

                  Ovaj prijedlog ne utječe na proračun EU-a.

               2019/0107 (COD)

               Prijedlog

               ODLUKE EUROPSKOG PARLAMENTA I VIJEĆA

               o davanju ovlasti Njemačkoj za izmjenu važećeg bilateralnog sporazuma o cestovnom prijevozu sa Švicarskom kako bi se dozvolila kabotaža tijekom pružanja usluga međunarodnog cestovnog autobusnog putničkog prijevoza između pograničnih regija tih dviju zemalja

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 2. stavak 1. i članak 91.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora
                  6
               ,

               uzimajući u obzir mišljenje Odbora regija
                  7
               ,

               u skladu s redovnim zakonodavnim postupkom,

               budući da:

               (1)U skladu s člankom 20. stavkom 1. Sporazuma između Europske zajednice i Švicarske Konfederacije o željezničkom i cestovnom prijevozu robe i putnika
                  8
                (dalje u tekstu „Sporazum EU-a”) nije dozvoljen autobusni putnički prijevoz između dvije točke na području iste ugovorne stranke koji obavljaju prijevoznici registrirani na području druge ugovorne stranke.

               (2)U skladu s člankom 20. stavkom 2. Sporazuma EU-a i dalje se mogu ostvarivati postojeća prava kabotaže u okviru bilateralnih sporazuma sklopljenih između država članica Unije i Švicarske koji su bili na snazi u vrijeme sklapanja Sporazuma EU-a, to jest 21. lipnja 1999., ako ne postoji diskriminacija između prijevoznika s poslovnim nastanom u Uniji ni narušavanje tržišnog natjecanja. Bilateralnim sporazumom o cestovnom prijevozu između Njemačke i Švicarske iz 1953.
                  9
                nije dozvoljena kabotaža tijekom pružanja usluga autobusnog putničkog prijevoza između tih dviju zemalja. Stoga pravo na obavljanje kabotaže kao rezultat moguće izmjene tog sporazuma nije među pravima obuhvaćenima člankom 20. stavkom 2. Sporazuma EU-a.

               (3)Međunarodne obveze kojima se prijevoznicima iz Švicarske dozvoljava obavljanje kabotaže unutar Unije mogu utjecati na članak 20. Sporazuma EU-a u mjeri u kojoj kabotaža tom odredbom nije dozvoljena.

               (4)Nadalje, u skladu s Uredbom (EZ) br. 1073/2009
                  10
               , kabotažu unutar Unije mogu pod određenim uvjetima obavljati isključivo prijevoznici koji imaju licenciju Zajednice. Međunarodne obveze kojima se prijevoznicima iz trećih zemalja koji nemaju takvu licenciju dozvoljava obavljanje kabotaže mogu utjecati na tu uredbu.

               (5)Posljedično, takve su obveze u isključivoj vanjskoj nadležnosti Unije. Države članice mogu voditi pregovore ili preuzeti takve obveze samo ako ih za to ovlasti Unija u skladu s člankom 2. stavkom 1. UFEU-a.

               (6)Kabotaža koju unutar Unije obavljaju prijevoznici iz trećih zemalja koji nemaju licenciju Zajednice u skladu s Uredbom (EZ) br. 1073/2009 utječe na funkcioniranje unutarnjeg tržišta usluga autobusnog prijevoza, kako ga je utvrdio zakonodavac Unije navedenom uredbom. Stoga je nužno da ovlast iz članka 2. stavka 1. UFEU-a daje zakonodavac Unije u skladu sa zakonodavnim postupkom iz članka 91. UFEU-a.

               (7)Dopisom od 11. svibnja 2017. Njemačka je zatražila da je Unija ovlasti za izmjenu njezina sporazuma o cestovnom prijevozu sa Švicarskom kako bi se dozvolila kabotaža tijekom pružanja usluga autobusnog putničkog prijevoza između dotičnih pograničnih regija tih dviju zemalja.

               (8)Kabotažom se omogućava povećanje faktora opterećenja vozila, čime se povećava ekonomska učinkovitost usluga. Stoga je primjereno dozvoliti kabotažu tijekom pružanja usluga međunarodnog autobusnog putničkog prijevoza između dotičnih pograničnih regija Švicarske i Njemačke. Time bi se dodatno pridonijelo još većoj integraciji tih pograničnih regija.

               (9)Kako bi se osiguralo da dotična kabotaža previše ne mijenja funkcioniranje unutarnjeg tržišta usluga autobusnog prijevoza, kako je utvrđeno Uredbom (EZ) br. 1073/2009, trebala bi se dozvoliti ako ne postoji diskriminacija između prijevoznika s poslovnim nastanom u Uniji ni narušavanje tržišnog natjecanja.

               (10)Iz istog bi razloga kabotažu trebalo dozvoliti samo u pograničnim regijama Njemačke tijekom pružanja usluga autobusnog prijevoza između Njemačke i Švicarske. U tu je svrhu potrebno definirati pogranične regije Njemačke u smislu ove Odluke vodeći računa o funkcioniranju Uredbe (EZ) br. 1073/2009 te istodobno dopuštajući povećanje učinkovitosti dotične kabotaže,

               DONIJELI SU OVU ODLUKU:

               Članak 1.

               Njemačka se ovime ovlašćuje za izmjenu važećeg bilateralnog sporazuma o cestovnom prijevozu sa Švicarskom kako bi se dozvolila kabotaža u dotičnim pograničnim regijama Njemačke i Švicarske tijekom pružanja usluga autobusnog prijevoza između tih dviju zemalja, pod uvjetom da ne postoji diskriminacija između prijevoznika s poslovnim nastanom u Uniji ni narušavanje tržišnog natjecanja.

               Pograničnim se regijama Njemačke u smislu prvog stavka smatraju upravni okruzi Freiburg i Tübingen u Baden-Württembergu te upravni okrug Swabia u Bavarskoj.

               Članak 2.

               Njemačka obavješćuje Komisiju o izmjeni bilateralnog sporazuma o cestovnom prijevozu sklopljenog sa Švicarskom u skladu s člankom 1. ove Odluke i dostavlja tekst navedenog sporazuma. Komisija o tome obavješćuje Vijeće i Europski parlament.

               Članak 3.

               Ova Odluka upućena je Saveznoj Republici Njemačkoj.

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)

                        Sporazum između Europske zajednice i Švicarske Konfederacije o željezničkom i cestovnom prijevozu robe i putnika, SL L 114, 30.4.2002., str. 91.

                     (2)

                        Iako je u posljednjoj rečenici članka 20. stavka 2. Sporazuma EU-a navedeno da su odgovarajuća prava navedena u Prilogu 8. Sporazumu, u tom su Prilogu trenutačno navedena samo prava prijevoza putnika za treću zemlju (u skladu s člankom 19. stavkom 2. Sporazuma EU-a), a ne prava kabotaže.
                     Francuska je 2007. izmijenila bilateralni sporazum o cestovnom prijevozu koji je sklopila sa Švicarskom 1951. kako bi se dopustila kabotaža u pograničnim regijama tih dviju zemalja tijekom pružanja usluga prekograničnog linijskog prijevoza između njih. Francuska je trenutačno jedina zemlja koja je sa Švicarskom sklopila sporazum kojim se dopušta kabotaža u cestovnom autobusnom putničkom prijevozu.

                     (3)

                        Tekst sporazuma dostupan je na internetu pod brojem 0.741.619.136 u Sustavnoj kompilaciji saveznog zakonodavstva (
                  https://www.admin.ch/gov/de/start/bundesrecht/systematische-sammlung.html
                  ).

                     (4)

                        Uredba (EZ) br. 1073/2009 Europskog parlamenta i Vijeća od 21. listopada 2009. o zajedničkim pravilima za pristup međunarodnom tržištu usluga prijevoza običnim i turističkim autobusima i o izmjeni Uredbe (EZ) br. 561/2006, SL L 300, 14.11.2009., str. 88.

                     (5)

                        Za sličan slučaj vidjeti Mišljenje 2/15 Suda Europske unije od 16. svibnja 2017., EU:C:2017:376, točke 189. i 190.

                     (6)

                        SL C , , str. .

                     (7)

                        SL C , , str. .

                     (8)

                        SL L 114, 30.4.2002., str. 91.

                     (9)

                        Tekst sporazuma dostupan je na internetu pod brojem 0.741.619.136 u Sustavnoj kompilaciji saveznog zakonodavstva Švicarske.

                     (10)

                        SL L 300, 14.11.2009., str. 88.


               EUROPSKA KOMISIJA
            Bruxelles, 13.5.2019.
            COM(2019) 223 final
            2019/0108(COD)
            Prijedlog
            ODLUKE EUROPSKOG PARLAMENTA I VIJEĆA
            o davanju ovlasti Italiji za vođenje pregovora i sklapanje sporazuma sa Švicarskom kojim se dozvoljava kabotaža tijekom pružanja usluga međunarodnog autobusnog putničkog prijevoza između pograničnih regija tih dviju zemalja

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  O predmetu

                  Pogranične regije Italije i Švicarske uvelike su integrirane. Mnogi Talijani putuju na posao u Švicarsku i obrnuto, a prekogranični putnički cestovni promet je gust. U ponudi je nekoliko prekograničnih usluga autobusnog prijevoza koje spajaju pogranične regije dviju zemalja.

                  Dvosmjerni cestovni prijevoz robe i putnika između Švicarske i EU-a uređen je Sporazumom o cestovnom prijevozu između EU-a i Švicarske
                     1
                   (dalje u tekstu „Sporazum EU-a”).

                  U skladu s člankom 20. stavkom 1. Sporazuma EU-a, „nije dozvoljen prijevoz između dvije točke na području jedne ugovorne stranke prijevoznika registriranih na području druge ugovorne stranke”. To znači da prijevoznici koji pružaju usluge prekograničnog prijevoza putnika mogu prevoziti putnike preko granice ili unutar državnog područja ugovorne stranke na kojem imaju poslovni nastan. Autobusni prijevoznici s poslovnim nastanom u Švicarskoj ne smiju prevoziti putnike između dvije postaje na talijanskoj strani granice, a prijevoznici s poslovnim nastanom u EU-u ne smiju prevoziti putnike između dvije postaje na švicarskoj strani granice.

                  Člankom 20. stavkom 2. Sporazuma EU-a dopušteno je ostvarivanje postojećih prava u okviru bilateralnih sporazuma sklopljenih između pojedinačnih država članica EU-a i Švicarske koji su bili na snazi u vrijeme sklapanja Sporazuma EU-a ako ne postoji diskriminacija između prijevoznika iz EU-a ni narušavanje tržišnog natjecanja. Stoga bi u odnosima sa Švicarskom mogla biti moguća kabotaža u autobusnom putničkom prijevozu ako je to bilo predviđeno sporazumom sklopljenim između države članice EU-a i Švicarske koji je bio na snazi 21. lipnja 1999. Međutim, niti jednim od relevantnih bilateralnih sporazuma sklopljenim između država članica EU-a i Švicarske koji su u to vrijeme bili na snazi nisu bila predviđena prava kabotaže kad je riječ o autobusnom putničkom prijevozu
                     2
                  .

                  Dopisom od 7. veljače 2018. Italija je obavijestila Komisiju da bi željela voditi pregovore i sklopiti sporazum sa Švicarskom kojim se dozvoljava kabotaža tijekom pružanja usluga međunarodnog autobusnog putničkog prijevoza između pograničnih regija tih dviju zemalja. Na sastanku Odbora za unutarnji promet EU – Švicarska, osnovanog Sporazumom EU-a, koji je održan u lipnju 2018., Švicarska je obavijestila Komisiju da je i sama zainteresirana za sklapanje takvog sporazuma.

                  Kabotažom u autobusnom putničkom prijevozu mogla bi se poboljšati učinkovitost prijevoza jer se njome omogućava povećanje faktora opterećenja vozila. Stoga je EU uglavnom naklonjen otvaranju tržišta kabotaže, kao što je učinjeno unutar EU-a u skladu s Uredbom (EZ) br. 1073/2009 o zajedničkim pravilima za pristup međunarodnom tržištu usluga prijevoza običnim i turističkim autobusima
                     3
                   (dalje u tekstu „Uredba (EZ) br. 1073/2009”). Dozvoljavanjem kabotaže u kontekstu pružanja usluga međunarodnog autobusnog putničkog prijevoza između pograničnih regija Italije i Švicarske uključeni bi prijevoznici mogli postati konkurentniji i učinkovitiji.

                  O nadležnosti EU-a

                  Člankom 3. stavkom 2. Ugovora o funkcioniranju Europske unije (UFEU) određeno je da „Unija ima i isključivu nadležnost za sklapanje međunarodnog sporazuma kada je njegovo sklapanje predviđeno zakonodavnim aktom Unije ili ako je takav sporazum potreban kako bi Uniji omogućio izvršavanje njezine unutarnje nadležnosti ili u mjeri u kojoj bi njegovo sklapanje moglo utjecati na zajednička pravila ili izmijeniti njihov opseg”.

                  U skladu s Uredbom (EZ) br. 1073/2009 kabotažu unutar Unije mogu pod određenim uvjetima obavljati isključivo prijevoznici koji imaju licenciju Zajednice. Međunarodne obveze kojima se drugim prijevoznicima dopušta obavljanje kabotaže, posebno prijevoznicima iz trećih zemalja, utječu na navedenu Uredbu u smislu članka 3. stavka 2. UFEU-a
                     4
                  .

                  Nadalje, takve međunarodne obveze utječu i na Sporazum EU-a, posebno njegov članak 20. Nisu dozvoljene stavkom 1. tog članka, osim kako je utvrđeno u njegovu stavku 2.

                  Posljedično, obveze poput onih koje namjerava preuzeti Italija u isključivoj su nadležnosti Unije. Međutim, u skladu s člankom 2. stavkom 1. UFEU-a Unija može ovlastiti države članice za djelovanje u područjima u kojima ima isključivu nadležnost.

                  Cilj je ovog Prijedloga omogućiti Italiji da vodi pregovore i sklopi sporazum sa Švicarskom kojim bi se dozvolila kabotaža tijekom pružanja usluga prekograničnog cestovnog autobusnog putničkog prijevoza u dotičnim pograničnim regijama tih dviju zemalja.

                  O postupku

                  Kabotaža koju unutar Unije obavljaju prijevoznici iz trećih zemalja koji nemaju licenciju Zajednice u skladu s Uredbom (EZ) br. 1073/2009 utječe na funkcioniranje unutarnjeg tržišta usluga autobusnog prijevoza, kako ga je utvrdio zakonodavac Unije navedenom uredbom. Stoga je nužno da ovlast iz članka 2. stavka 1. UFEU-a daje zakonodavac Unije u skladu sa zakonodavnim postupkom iz članka 91. UFEU-a.

               •Dosljednost s postojećim odredbama politike u određenom području

                  Sporazumom EU-a trenutačno nije dozvoljena kabotaža u cestovnom autobusnom putničkom prijevozu. Međutim, člankom 20. stavkom 2. Sporazuma EU-a izričito je dopušteno daljnje ostvarivanje postojećih prava pod uvjetom da ne postoji diskriminacija između prijevoznika iz EU-a ni narušavanje tržišnog natjecanja. Sporazumom između Italije i Švicarske kojim bi se dozvolila kabotaža tijekom pružanja usluga međunarodnog autobusnog putničkog prijevoza ne bi se izmijenila prava Švicarske iz Sporazuma EU-a. Štoviše, sklapanje bilateralnog sporazuma ograničenog na kabotažu u dotičnim pograničnim regijama i, kad je riječ o nediskriminaciji i nenarušenom tržišnom natjecanju, podložno uvjetima istovjetnima onima utvrđenima u članku 20. stavku 2. Sporazuma EU-a, u skladu je s politikom na kojoj se temelji iznimka utvrđena u toj odredbi.

                  Kabotaža u cestovnom autobusnom putničkom prijevozu dopuštena je unutar EU-a u skladu s odredbama Uredbe (EZ) br. 1073/2009. Člankom 15. te uredbe dozvoljena je kabotaža unutar EU-a za sljedeće usluge: 1. usluge povremenog prijevoza; 2. usluge posebnog linijskog prijevoza pod uvjetom da se pružaju na temelju ugovora sklopljenog između organizatora i prijevoznika; 3. usluge linijskog prijevoza koje se pružaju u okviru međunarodnih usluga linijskog prijevoza, osim usluga prijevoza za potrebe urbanog središta ili aglomeracije ili potreba prijevoza između tog središta ili te aglomeracije i okolnih područja. Na provođenje te uredbe utjecalo bi sklapanje bilateralnog sporazuma o cestovnom prijevozu koje je zatražila Italija, no taj bi utjecaj bio dovoljno ograničen ako bi dozvola bila izdana pod prethodno opisanim uvjetima.

               •Dosljednost u odnosu na druge politike Unije

                  Sporazum između Italije i Švicarske kojim se dozvoljava kabotaža tijekom pružanja usluga međunarodnog autobusnog putničkog prijevoza između dotičnih pograničnih regija tih dviju zemalja ne bi bio neusklađen s nijednom drugom politikom Unije.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Pravna su osnova ovog prijedloga članak 2. stavak 1. i članak 91. UFEU-a.

               •Supsidijarnost (za neisključivu nadležnost)

                  Prijedlog je u isključivoj nadležnosti Unije.

               •Proporcionalnost

                  Cilj je ovog Prijedloga odobriti, u skladu s člankom 2. stavkom 1. UFEU-a, vođenje pregovora i sklapanje sporazuma između Italije i Švicarske kojim se dozvoljava kabotaža tijekom pružanja usluga međunarodnog autobusnog putničkog prijevoza između pograničnih regija tih dviju zemalja. Stoga prijedlog Odluke Europskog parlamenta i Vijeća ne prelazi ono što je potrebno za ostvarivanje tog cilja.

               •Odabir instrumenta

                  Kabotaža koju unutar Unije obavljaju prijevoznici iz trećih zemalja koji nemaju licenciju Zajednice u skladu s Uredbom (EZ) br. 1073/2009 utječe na funkcioniranje unutarnjeg tržišta usluga autobusnog prijevoza, kako ga je utvrdio zakonodavac Unije navedenom uredbom. Stoga je nužno da ovlast iz članka 2. stavka 1. UFEU-a daje zakonodavac Unije u skladu sa zakonodavnim postupkom iz članka 91. UFEU-a. Predloženi se akt, koji je po svojoj naravi pojedinačna ovlast, treba donijeti kao odgovor na odgovarajući zahtjev Italije. Stoga ga treba donijeti u obliku odluke upućene Italiji. Prijedlog Odluke Europskog parlamenta i Vijeća prema tome je odgovarajući instrument za davanje ovlasti Italiji da djeluje po tom pitanju, u skladu s člankom 2. stavkom 1. UFEU-a.

               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA

               •Savjetovanja s dionicima

                  Ovaj se prijedlog temelji na zahtjevu koji je podnijela Italija i odnosi se samo na tu državu članicu. Sličan je zahtjev podnijela Njemačka i on se razmatra u usporednom postupku.

               4.UTJECAJ NA PRORAČUN

                  Ovaj prijedlog ne utječe na proračun EU-a.

               2019/0108 (COD)

               Prijedlog

               ODLUKE EUROPSKOG PARLAMENTA I VIJEĆA

               o davanju ovlasti Italiji za vođenje pregovora i sklapanje sporazuma sa Švicarskom kojim se dozvoljava kabotaža tijekom pružanja usluga međunarodnog autobusnog putničkog prijevoza između pograničnih regija tih dviju zemalja

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 2. stavak 1. i članak 91.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora
                  5
               ,

               uzimajući u obzir mišljenje Odbora regija
                  6
               ,

               u skladu s redovnim zakonodavnim postupkom,

               budući da:

               (1)U skladu s člankom 20. stavkom 1. Sporazuma između Europske zajednice i Švicarske Konfederacije o željezničkom i cestovnom prijevozu robe i putnika
                  7
                (dalje u tekstu „Sporazum EU-a”) nije dozvoljen autobusni putnički prijevoz između dvije točke na području iste ugovorne stranke koji obavljaju prijevoznici registrirani na području druge ugovorne stranke.

               (2)U skladu s člankom 20. stavkom 2. Sporazuma EU-a i dalje se mogu ostvarivati postojeća prava kabotaže u okviru bilateralnih sporazuma sklopljenih između država članica Unije i Švicarske koji su bili na snazi u vrijeme sklapanja Sporazuma EU-a, to jest 21. lipnja 1999., ako ne postoji diskriminacija između prijevoznika s poslovnim nastanom u Uniji ni narušavanje tržišnog natjecanja. Ne postoji bilateralni sporazum između Italije i Švicarske kojim se dozvoljava kabotaža tijekom pružanja usluga autobusnog putničkog prijevoza između tih dviju zemalja. Stoga pravo na obavljanje kabotaže kao rezultat sklapanja takvog sporazuma nije među pravima obuhvaćenima člankom 20. stavkom 2. Sporazuma EU-a.

               (3)Međunarodne obveze kojima se prijevoznicima iz Švicarske dozvoljava obavljanje kabotaže unutar Unije mogu utjecati na članak 20. Sporazuma EU-a u mjeri u kojoj kabotaža tom odredbom nije dozvoljena.

               (4)Nadalje, u skladu s Uredbom (EZ) br. 1073/2009
                  8
               , kabotažu unutar Unije mogu pod određenim uvjetima obavljati isključivo prijevoznici koji imaju licenciju Zajednice. Međunarodne obveze kojima se prijevoznicima iz trećih zemalja koji nemaju takvu licenciju dozvoljava obavljanje kabotaže mogu utjecati na tu uredbu.

               (5)Posljedično, takve su obveze u isključivoj vanjskoj nadležnosti Unije. Države članice mogu voditi pregovore ili preuzeti takve obveze samo ako ih za to ovlasti Unija u skladu s člankom 2. stavkom 1. UFEU-a.

               (6)Kabotaža koju unutar Unije obavljaju prijevoznici iz trećih zemalja koji nemaju licenciju Zajednice u skladu s Uredbom (EZ) br. 1073/2009 utječe na funkcioniranje unutarnjeg tržišta usluga autobusnog prijevoza, kako ga je utvrdio zakonodavac Unije navedenom uredbom. Stoga je nužno da ovlast iz članka 2. stavka 1. UFEU-a daje zakonodavac Unije u skladu sa zakonodavnim postupkom iz članka 91. UFEU-a.

               (7)Dopisom od 7. veljače 2018. Italija je zatražila da je Unija ovlasti za sklapanje sporazuma sa Švicarskom kojim se dozvoljava kabotaža tijekom pružanja usluga međunarodnog autobusnog putničkog prijevoza između dotičnih pograničnih regija tih dviju zemalja.

               (8)Kabotažom se omogućava povećanje faktora opterećenja vozila, čime se povećava ekonomska učinkovitost usluga. Stoga je primjereno dozvoliti kabotažu tijekom pružanja usluga međunarodnog autobusnog putničkog prijevoza između dotičnih pograničnih regija Švicarske i Italije. Time bi se dodatno pridonijelo još većoj integraciji tih pograničnih regija.

               (9)Kako bi se osiguralo da dotična kabotaža previše ne mijenja funkcioniranje unutarnjeg tržišta usluga autobusnog prijevoza, kako je utvrđeno Uredbom (EZ) br. 1073/2009, trebala bi se dozvoliti ako ne postoji diskriminacija između prijevoznika s poslovnim nastanom u Uniji ni narušavanje tržišnog natjecanja.

               (10)Iz istog bi razloga kabotažu trebalo dozvoliti samo u pograničnim regijama Italije tijekom pružanja usluga autobusnog prijevoza između Italije i Švicarske. U tu je svrhu potrebno definirati pogranične regije Italije u smislu ove Odluke vodeći računa o funkcioniranju Uredbe (EZ) br. 1073/2009 te istodobno dopuštajući povećanje učinkovitosti dotične kabotaže,

               DONIJELI SU OVU ODLUKU:

               Članak 1.

               Italija se ovime ovlašćuje za vođenje pregovora i sklapanje sporazuma sa Švicarskom kojim se dozvoljava kabotaža u dotičnim pograničnim regijama Italije i Švicarske tijekom pružanja usluga autobusnog prijevoza između tih dviju zemalja, pod uvjetom da ne postoji diskriminacija između prijevoznika s poslovnim nastanom u Uniji ni narušavanje tržišnog natjecanja.

               Pograničnim se regijama u smislu prvog stavka smatraju regije Pijemont i Lombardija te autonomne regije Valle d'Aosta i Trentino-Alto Adige.

               Članak 2.

               Italija obavješćuje Komisiju o sklapanju sporazuma u skladu s člankom 1. ove Odluke i dostavlja tekst navedenog sporazuma. Komisija o tome obavješćuje Vijeće i Europski parlament.

               Članak 3.

               Ova je Odluka upućena Talijanskoj Republici.

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)

                        Sporazum između Europske zajednice i Švicarske Konfederacije o željezničkom i cestovnom prijevozu robe i putnika, SL L 114, 30.4.2002., str. 91.

                     (2)

                        Iako je u posljednjoj rečenici članka 20. stavka 2. Sporazuma EU-a navedeno da su odgovarajuća prava navedena u Prilogu 8. Sporazumu, u tom su Prilogu trenutačno navedena samo prava prijevoza putnika za treću zemlju (u skladu s člankom 19. stavkom 2. Sporazuma EU-a), a ne prava kabotaže.
                     Francuska je 2007. izmijenila bilateralni sporazum o cestovnom prijevozu koji je sklopila sa Švicarskom 1951. kako bi se dopustila kabotaža u pograničnim regijama tih dviju zemalja tijekom pružanja usluga prekograničnog linijskog prijevoza između njih. Francuska je trenutačno jedina zemlja koja je sa Švicarskom sklopila sporazum kojim se dopušta kabotaža u cestovnom autobusnom putničkom prijevozu.

                     (3)

                        Uredba (EZ) br. 1073/2009 Europskog parlamenta i Vijeća od 21. listopada 2009. o zajedničkim pravilima za pristup međunarodnom tržištu usluga prijevoza običnim i turističkim autobusima i o izmjeni Uredbe (EZ) br. 561/2006, SL L 300, 14.11.2009., str. 88.

                     (4)

                        Za sličan slučaj vidjeti Mišljenje 2/15 Suda Europske unije od 16. svibnja 2017., EU:C:2017:376, točke 189. i 190.

                     (5)

                        SL C , , str. .

                     (6)

                        SL C , , str. .

                     (7)

                        SL L 114, 30.4.2002., str. 91.

                     (8)

                        SL L 300, 14.11.2009., str. 88.


               EUROPSKA KOMISIJA
            Bruxelles, 9.7.2019.
            COM(2019) 298 final
            2019/0143(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u pisanom postupku koji će pokrenuti Odbor tehničkih stručnjaka Međuvladine organizacije za međunarodni željeznički prijevoz (OTIF) za donošenje izmjena nacionalnih registara vozila (NVR) i Jedinstvenih tehničkih propisa za telematske aplikacije za teretni promet (TAF)

               OBRAZLOŽENJE

               1.Predmet prijedloga

               U Bernu će se od 12. do 13. lipnja 2019. održati 12. sjednica Odbora tehničkih stručnjaka (CTE) Međuvladine organizacije za međunarodni željeznički prijevoz (OTIF). Dnevni red sastanka uključuje:

               –prijedlog odluke o izmjeni sustava registra OTIF-a – Nacionalni registri vozila (NVR); i

               –prijedlog odluke o izmjeni Priloga 1. OTIF-ovim Jedinstvenim tehničkim propisima – telematske aplikacije za teretni promet (UTP TAF).

               (a)Važeće specifikacije NVR-a koje se primjenjuju u skladu s pravilima OTIF-a ekvivalentne su onima predviđenima u Odluci Komisije 2007/756/EZ
                  1
               .

               Komisija je u okviru četvrtog željezničkog paketa donijela Provedbenu odluku Komisije (EU) 2018/1614
                  2
                kojom se predviđaju ažurirane specifikacije nacionalnih registara vozila u EU-u i specifikacije europskog registra vozila (EVR), koji će od 2021. zamijeniti nacionalne registre vozila u EU-u te kojom se izvan snage stavlja Odluka Komisije 2007/756/EZ.

               Svrha je odluke CTE-a izmjena NVR-a i održavanje njegove ekvivalentnosti s Provedbenom odlukom Komisije (EU) 2018/1614.

               (b)Jedinstveni tehnički propisi OTIF-a skup su tehničkih specifikacija koje proizlaze iz načela, ciljeva i postupaka Konvencije o međunarodnom željezničkom prijevozu (COTIF) o izgradnji i radu željezničkih sredstava, a glavni im je cilj postizanje najveće moguće interoperabilnosti. Time su Jedinstveni tehnički propisi OTIF-a ekvivalentni tehničkim specifikacijama EU-a za interoperabilnost (TSI).

               Jedinstvenim tehničkim propisima za TAF utvrđuju se osnovni i dodatni zahtjevi u vezi s komunikacijskim postupkom između željezničkih prijevoznika i upravitelja infrastrukture, bazama podataka namijenjenima praćenju kretanja vlakova i vagona te informacijama za korisnike željezničkoga prijevoza tereta, bez kojih podsustav TAF ne može funkcionirati. Trenutačno su ekvivalentni TSI-ju za podsustav TAF iz Uredbe Komisije (EU) br. 1305/2014
                  3
                i Provedbene uredbe Komisije (EU) 2018/278.
                  4

               Komisija je 27. svibnja 2019. donijela izmjenu Uredbe Komisije (EU) br. 1305/2014.
                  5

               Svrha odluke o izmjeni Jedinstvenih tehničkih propisa za TAF jest održati njihovu ekvivalentnost Uredbi Komisije (EU) br. 1305/2014, kako je nedavno izmijenjena.

               Stajalište koje treba zauzeti u ime Unije o prethodno navedenim odlukama koje će se donijeti u okviru CTE-a mora se utvrditi Odlukom Vijeća na temelju članka 218. stavka 9. UFEU-a.

               2.Kontekst prijedloga

               2.1.Konvencija o međunarodnom željezničkom prijevozu (COTIF)

               COTIF je utemeljujući pravni akt OTIF-a. U skladu s člankom 2. stavkom 1. COTIF-a cilj Organizacije je promicati, poboljšati i olakšati, u svakom pogledu, međunarodni željeznički promet, posebice utvrđivanjem sustava jedinstvenog prava u različitim područjima prava povezanima s međunarodnim željezničkim prometom. COTIF-om se također uređuje način rada Organizacije, njezini ciljevi, nadležnost, odnosi s državama potpisnicama i aktivnosti općenito.

               COTIF se stoga odnosi na zakonodavstvo u pogledu više različitih pravnih i tehničkih pitanja u području željeznica, a dijeli se na dva dijela: samu Konvenciju, kojom se uređuje vođenje OTIF-a, i osam dodataka (uključujući novi dodatak H koji će biti donesen na nadolazećoj 13. Općoj skupštini OTIF-a), kojima se uspostavljaju jedinstveni propisi za željeznicu.

               –Dodatak A – Ugovor o međunarodnom željezničkom prijevozu putnika (CIV)

               –Dodatak B – Ugovor o međunarodnom željezničkom prijevozu robe (CIM)

               –Dodatak C – Međunarodni prijevoz opasnih tvari željeznicom (RID)

               –Dodatak D – Ugovor o korištenju vozila u međunarodnom željezničkom prometu (CUV)

               –Dodatak E – Ugovor o korištenju infrastrukture u međunarodnom željezničkom prometu (CUI)

               –Dodatak F – Jedinstvena pravila o vrednovanju tehničkih standarda i prihvaćanju Jedinstvenih tehničkih propisa primjenjivih na željeznička sredstva namijenjena korištenju u međunarodnom prometu (APTU UR)

               –Dodatak G – Jedinstvena pravila o tehničkom odobrenju za prihvatljivost željezničkih sredstava namijenjenih za korištenje u međunarodnom prometu (ATMF UR)

               –Dodatak H – Jedinstvena pravila o sigurnom prometovanju vlakova u međunarodnom prometu (EST UR)

               Na temelju dodataka F i G COTIF-u uspostavljeno je 12 Jedinstvenih tehničkih propisa za tehničku interoperabilnost.

               COTIF se primjenjuje na 46 država, od kojih je 26 država članica EU-a (sve osim Malte i Cipra).

               2.2.Sporazum između Europske unije i Međuvladine organizacije za međunarodni željeznički prijevoz (OTIF)

               Vijeće je 16. lipnja 2011. donijelo Odluku Vijeća 2013/103/EU
                  6
                o potpisivanju i sklapanju Sporazuma između Europske unije i OTIF-a o pristupanju Europske unije Konvenciji o međunarodnom željezničkom prijevozu (COTIF) od 9. svibnja 1980., kako je izmijenjena Protokolom iz Vilniusa od 3. lipnja 1999. Taj je Sporazum stupio na snagu 1. srpnja 2011.

               Unija je stranka Sporazuma, kao i sve države članice osim Cipra i Malte. U Odluci Vijeća 2013/103/EU utvrđeno je da Komisija zastupa Uniju na sastancima OTIF-a. Odluka sadržava i Izjavu Europske unije o ostvarivanju nadležnosti (Prilog I.) te se u njoj navode interni aranžmani Vijeća, država članica i Komisije u postupcima u okviru OTIF-a (Prilog III.).

               2.3.Odbor tehničkih stručnjaka OTIF-a

               CTE tijelo je OTIF-a osnovano na temelju članka 8. COTIF-a. Sastoji se od država članica OTIF-a koje primjenjuju dodatke F i G (APTU, ATMF) COTIF-u.

               CTE je nadležan za pitanja interoperabilnosti i tehničkog usklađivanja u području željeznica te za postupke izdavanja tehničkih odobrenja. Zadužen je za razvoj dodataka APTU i ATMF i za Jedinstvena pravila koja se primjenjuju na željeznička sredstva namijenjena za korištenje u međunarodnom prometu, što se osobito odnosi na:

               ·donošenje tehničkih propisa za vozila i infrastrukturu te validaciju normi,

               ·postupke ocjenjivanja sukladnosti vozila,

               ·odredbe o održavanju vozila,

               ·odgovornosti za sastav vlaka i sigurnu uporabu vozila,

               ·odredbe o vrednovanju i procjeni rizika,

               ·specifikacije za registre.

               Trenutačno u CTE-u postoji stalna radna skupina (WG TECH) koja je odgovorna za pripremu odluka Odbora.

               2.4.Donošenje akata u okviru CTE-a

               Uobičajeni postupak donošenja Jedinstvenih tehničkih propisa određen je u člancima 6. i 8. APTU-a i može trajati otprilike jednu i pol godinu.

               2.5.Akti predviđeni za donošenje pisanim postupkom koji će pokrenuti Odbor tehničkih stručnjaka OTIF-a

               CTE je predložio donošenje sljedećih izmjena pisanim postupkom:

               –prijedlog odluke o izmjeni NVR-a; i

               –prijedlog odluke o izmjeni Priloga 1. Jedinstvenim tehničkim propisima za TAF.

               2.5.1.Izmjena specifikacija NVR-a

               Svrha je odluke izmjena specifikacija NVR-a i održavanje njihove ekvivalentnosti s Provedbenom odlukom Komisije (EU) 2018/1614.

               U tu svrhu, izmjene se odnose na postupke koji se odnose na registre i registracije. Izmjene se ne odnose na softver ili rad NVR-a.

               Ukratko, izmjene uključuju sljedeće:

               ·uvođenje novog zahtjeva u skladu s kojim države potpisnice koje nisu članice EU-a obavještavaju glavnog tajnika OTIF-a o podacima za kontakt registracijskog tijela, koje će zatim objaviti glavni tajnik OTIF-a (nova dodana točka 2.3.);

               ·uvođenje roka (20 radnih dana) za upis promjena u NVR (u točki 3.2.3.);

               ·dodatno pojašnjenje postupka dodatne registracije za vozila koja nisu registrirana u NVR-u povezanom s europskim središnjim Virtualnim registrom vozila (ECVVR) (3.2.5.);

               ·dodatno pojašnjenje kako prenijeti registraciju između NVR-a i kako promijeniti europski broj vozila (EVN) (3.2.6.);

               ·ažuriranje tablica s pravima pristupa (3.3.) i popisa usklađenih oznaka ograničenja (Dodatak 1. – Označavanje ograničenja);

               ·ažuriranje strukture i sadržaja europskog identifikacijskog broja (EIN) [Dodatak 2.: oznaka države (polje 1) i vrsta dokumenta (polje 2)];

               ·uredničke izmjene u cijelom tekstu.

               U skladu s člankom 20. stavkom 1. točkom (e) COTIF-a i člankom 13. stavcima 1., 4. i 5. jedinstvenih pravila ATMF-a, CTE je nadležan za donošenje odluka koje se odnose na te izmjene.

               2.5.2.Izmjena Jedinstvenih tehničkih propisa za TAF

               Svrha odluke o izmjeni Jedinstvenih tehničkih propisa za TAF jest održati njihovu ekvivalentnost TSI-ju za podsustav TAF iz Uredbe Komisije (EU) br. 1305/2014, kako je nedavno izmijenjena.

               Kao i u TSI-ju za podsustav TAF, u Jedinstvenim tehničkim propisima za TAF upućuje se na tehničke dokumente koji su objavljeni i koji se redovito ažuriraju na internetskim stranicama Agencije Europske unije za željeznice (obično barem jednom godišnje). Najnovija ažuriranja tih tehničkih dokumenata manje su prilagodbe povezane posebno s formatom podataka i poruka za razmjenu informacija između željezničkih prijevoznika i upravitelja infrastrukture.

               Budući da izmjena tih upućivanja formalno predstavlja izmjenu Jedinstvenih tehničkih propisa za podsustav telematskih aplikacija, ta izmjena podliježe odluci CTE-a u skladu s člankom 20. stavkom 1. točkom (b) COTIF-a i člankom 6. APTU-a.

               Predviđeni akti bit će pravno obvezujući za države članice OTIF-a i organizacije za regionalnu gospodarsku integraciju koje su pristupile COTIF-u, posebice za Europsku uniju.

               2.6.Nadležnost Unije i pravo glasa

               Na temelju članka 6. Sporazuma EU-a i OTIF-a

               „1. Za odluke o pitanjima u kojima Unija ima isključivu nadležnost, Unija ostvaruje prava glasa svojih država članica na temelju Konvencije.

               2. Za odluke o pitanjima u kojima Unija dijeli nadležnost sa svojim državama članicama, glasuju ili Unija ili njezine države članice.

               3. Podložno članku 26. stavku 7. Konvencije, Unija ima broj glasova koji je jednak broju glasova njezinih država članica koje su također i stranke Konvencije. Kada Unija glasuje, njezine države članice ne glasuju.”

               Unija je na temelju prava Unije stekla isključivu nadležnost u pitanjima željezničkog prometa u kojima Konvencija o međunarodnom željezničkom prijevozu (COTIF) ili pravni instrumenti doneseni u skladu s njome mogu utjecati na područje primjene tih postojećih pravila Unije ili ga izmijeniti. Donošenje navedenih izmjena nedvojbeno će utjecati na pravila Unije s obzirom da je cilj te mjere usklađivanje NVR-a odnosno Jedinstvenih tehničkih propisa za TAF s Provedbenom odlukom Komisije (EU) 2018/1614 i Uredbom Komisije (EU) br. 1305/2014, kako je nedavno izmijenjena .

               Budući da Unija ima isključivu nadležnost u pitanjima koja su obuhvaćena tih dvjema prethodno navedenim odlukama CTE-a, Unija, koju predstavlja Komisija, ostvaruje prava glasa u pogledu donošenja tih dviju odluka.

               3.Stajalište koje treba zauzeti u ime Unije

               Unija bi zbog navedenih razloga trebala glasati za prijedlog.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Članak 218. stavak 9. UFEU-a primjenjuje se neovisno o tome je li Unija članica tijela ili stranka sporazuma
                  7
               .

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali im je namjena da „presudno utječu na sadržaj propisa koje donese zakonodavac Unije”
                  8
               .

               4.1.2.Primjena u predmetnom slučaju

               Akti koje je CTE pozvan donositi akti su s pravnim učincima. Predviđeni akti imaju pravni učinak jer mijenjaju pravni okvir OTIF-a usklađivanjem Jedinstvenih tehničkih propisa COTIF-a s TSI-jima EU-a u pogledu podsustava i obvezujući su za Uniju.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalnopravna osnova

               4.2.1.Načela

               Materijalnopravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena u predmetnom slučaju

               Glavni cilj i sadržaj predviđenog akta odnose se na „željeznički prijevoz”.

               Stoga je materijalnopravna osnova predložene odluke članak 91. UFEU-a.

               4.3.Zaključak

               Pravna osnova predložene odluke trebao bi biti članak 91. UFEU-a u vezi s člankom 218. stavkom 9. UFEU-a.

               2019/0143 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u pisanom postupku koji će pokrenuti Odbor tehničkih stručnjaka Međuvladine organizacije za međunarodni željeznički prijevoz (OTIF) za donošenje izmjena nacionalnih registara vozila (NVR) i Jedinstvenih tehničkih propisa za telematske aplikacije za teretni promet (TAF)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 91. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Unija je pristupila Konvenciji o međunarodnom željezničkom prijevozu (COTIF) od 9. svibnja 1980., kako je izmijenjena Protokolom iz Vilniusa od 3. lipnja 1999., u skladu s Odlukom Vijeća 2013/103/EU.
                  9

               (2)Sve države članice osim Cipra i Malte stranke su COTIF-a.

               (3)U skladu s člankom 8. COTIF-a osnovan je Odbor tehničkih stručnjaka (CTE) Međuvladine organizacije za međunarodni željeznički prijevoz (OTIF). U skladu s člankom 20. stavkom 1. točkom (e) COTIF-a i člankom 13. stavcima 1., 4. i 5. Dodatka G (ATMF), CTE je nadležan za odluke o donošenju ili izmjenama sustava registra OTIF-a – Vozni park u nacionalnim registrima vozila (NVR). U skladu s člankom 20. stavkom 1. točkom (b) COTIF-a i člankom 6. Dodatka F (APTU), CTE je nadležan za donošenje odluka o donošenju Jedinstvenih tehničkih propisa za telematske aplikacije za teretni promet (UTP TAF) ili donošenju odredbe o izmjeni Jedinstvenih tehničkih propisa na temelju Dodatka F (APTU) i Dodatka G (ATMF) Konvenciji COTIF.

               (4)CTE će pisanim postupkom donijeti prijedlog odluke o izmjeni specifikacija NVR-a i prijedlog odluke o izmjeni Priloga 1. Jedinstvenim tehničkim propisima za TAF.

               (5)Budući da će predviđene izmjene biti obvezujuće za Uniju, primjereno je utvrditi stajalište koje treba zauzeti u ime Unije u CTE-u.

               (6)Cilj je tih izmjena usklađivanje NVR-a i Jedinstvenih tehničkih propisa za TAF s Provedbenom odlukom Komisije (EU) 2018/1614
                  10
                i Provedbenom uredbom Komisije (EU) 2019/778.
                  11

               (7)Predložene izmjene u skladu su s pravom i strateškim ciljevima Unije jer doprinose usklađivanju zakonodavstva OTIF-a s istovjetnim odredbama Unije te bi ih stoga Unija trebala podržati,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u pisanom postupku koji će pokrenuti Odbor tehničkih stručnjaka za Konvenciju o međunarodnom željezničkom prijevozu od 9. svibnja 1980. u pogledu izmjena NVR-a i Priloga 1. Jedinstvenim tehničkim propisima za telematske aplikacije za teretni promet (UTP TAF), jest sljedeće:

               1.Glasovati za izmjene NVR-a koje je predložio Odbor tehničkih stručnjaka, kako je utvrđeno u njegovom radnom dokumentu TECH-19001-CTE12-5.1.

               2.Glasovati za izmjene Jedinstvenih tehničkih propisa za telematske aplikacije za teretni promet (UTP TAF) koje je predložio Odbor tehničkih stručnjaka, kako je utvrđeno u njegovim dokumentima TECH-18037-CTE12-5.2.

               Članak 2.

               Akt Odbora tehničkih stručnjaka se nakon donošenja objavljuje u Službenom listu Europske unije, uz navođenje datuma njegova stupanja na snagu.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Komisije 2007/756/EZ od 9. studenoga 2007. o donošenju zajedničke specifikacije nacionalnog registra vozila u skladu s člankom 14. stavcima 4. i 5. direktiva 96/48/EZ i 2001/16/EZ (SL L 305, 23.11.2007., str. 30.).

                     (2)

                        Provedbena odluka Komisije (EU) 2018/1614 оd 25. listopada 2018. o izmjeni i stavljanju izvan snage Odluke Komisije 2007/756/EZ (SL L 268, 26.10.2018., str. 53.).

                     (3)

                        Uredba Komisije (EU) br. 1305/2014 оd 11. prosinca 2014. o tehničkoj specifikaciji za interoperabilnost u odnosu na podsustav telematskih aplikacija za teretni promet željezničkog sustava u Europskoj uniji (SL L 356, 12.12.2014., str. 438.).

                     (4)

                        Provedbena uredba Komisije (EU) 2018/278 оd 23. veljače 2018. o izmjeni Priloga Uredbi (EU) br. 1305/2014 u pogledu strukture poruka, modela za podatke i poruku te operativne baze podataka za vagone i intermodalne jedinice, kao i radi donošenja IT standarda za komunikacijski sloj zajedničkog sučelja (SL L 54, 24.2.2018.)

                     (5)

                        Provedbena uredba Komisije (EU) 2019/778 od 16. svibnja 2019. o izmjeni Priloga Uredbi Komisije (EU) br. 1305/2014 u pogledu upravljanja nadzorom izmjena (SL L 139I, 27.5.2019., str. 356.–359.)

                     (6)

                        Odluka Vijeća 2013/103/EU od 16. lipnja 2011. o potpisivanju i sklapanju Sporazuma između Europske unije i Međuvladine organizacije za međunarodni željeznički prijevoz o pristupanju Europske unije Konvenciji o međunarodnom željezničkom prijevozu (COTIF) od 9. svibnja 1980., kako je izmijenjena Protokolom iz Vilniusa od 3. lipnja 1999. (SL L 51, 23.2.2013., str. 1.).

                     (7)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, točka 64.

                     (8)

                        Presuda Suda od 7. listopada 2014., Njemačka/Vijeće, C-399/12, ECLI:EU:C:2014:2258, točke od 61. do 64.

                     (9)

                        Odluka Vijeća 2013/103/EU od 16. lipnja 2011. o potpisivanju i sklapanju Sporazuma između Europske unije i Međuvladine organizacije za međunarodni željeznički prijevoz o pristupanju Europske unije Konvenciji o međunarodnom željezničkom prijevozu (COTIF) od 9. svibnja 1980., kako je izmijenjena Protokolom iz Vilniusa od 3. lipnja 1999. (SL L 51, 23.2.2013., str. 1.).

                     (10)

                        Provedbena odluka Komisije (EU) 2018/1614 оd 25. listopada 2018. o izmjeni i stavljanju izvan snage Odluke Komisije 2007/756/EZ (SL L 268, 26.10.2018., str. 53.).

                     (11)

                        Provedbena uredba Komisije (EU) br. 2019/778 od 16. svibnja 2019. o izmjeni Priloga Uredbi Komisije (EU) br. 1305/2014 u pogledu upravljanja nadzorom izmjena, SL L 139I, 27.5.2019., str. 356.–359.